**Trawsgrifiad – Dyna natur bechgyn**

Mae'r gwahaniaeth rhwng addysgu bechgyn o gymharu â merched wedi bod o ddiddordeb mawr i addysgwyr ers cryn amser bellach. Gwyddom fod mwy na 100 o wahaniaethau ffisegol rhwng ymennydd bachgen ac ymennydd merch. Awgryma hyn fod bechgyn yn dysgu mewn ffordd wahanol i ferched yn yr ystafell ddosbarth.

Mae ymchwil wedi dangos bod bechgyn:

* Yn aeddfedu'n arafach na merched
* Yn derbyn data synhwyraidd yn arafach
* Yn cymryd mwy o amser i brosesu emosiwn
* Yn fwy tebygol o ymddwyn yn fyrbwyll
* Yn storio mwy o wybodaeth ddibwys!

Mae bechgyn yn dysgu mewn ffordd wahanol i ferched. Gall gwybod sut mae bechgyn yn dysgu gael effaith sylweddol ar eu llwyddiant yn yr ystafell ddosbarth. Nawr edrychwn ar rai ffyrdd o helpu'r bechgyn yn ein dosbarthiadau i ddysgu'n fwy effeithiol. Mae angen lle ar fechgyn, felly meddyliwch am hyn wrth gynllunio eich canolfannau dysgu. Sicrhewch fod ardaloedd lle mae llawer o blant yn chwarae yn ddigon mawr. Ymestynnwch yr ardaloedd hyn i rannau eraill o'r ystafell os oes angen. Gadewch i fechgyn symud o'r byrddau i'r llawr er mwyn iddynt gael mwy o le. Ewch â gweithgareddau allan i'r awyr agored. Mae pob plentyn yn mwynhau cael mwy o le a symbyliadau'r awyr agored. Bydd hwn yn amser da i'w haddysgu am y tymhorau ac am wahanol blanhigion ac anifeiliaid.

Nawr, edrychwn ar rai o'r gwahaniaethau ffisiolegol sy'n effeithio ar y ffordd y mae bechgyn yn dysgu. Strwythur yn yr ymennydd yw'r corpws caloswm, sy'n cysylltu'r hemisfferau cerebrol chwith a de. Mae'n hwyluso cyfathrebu rhwng y ddau hemisffer. Mae gan fechgyn galoswm llai. Gall hyn effeithio ar eu gallu i drosglwyddo negeseuon o un ochr yr ymennydd i'r llall. Mae hyn yn golygu bod bechgyn yn aml yn fwy tueddol o ganolbwyntio ar un dasg ar y tro na merched. Byddant yn mynd yn rhwystredig os bydd yn rhaid iddynt neidio o un peth i'r llall yn rhy gyflym. Dyma rai strategaethau i helpu:

* Rhowch rybudd i blant bod pethau ar fin newid – chwaraewch gân bontio ychydig funudau cyn ‘amser tacluso’ neu rhowch arwydd ‘5 munud ar ôl’.
* Cynlluniwch gyfnodau hwy o amser i gwblhau gweithgareddau.
* Sicrhewch fod gan y plant ffyrdd o gadw eu gwaith, er enghraifft, tynnwch luniau o'u gwaith cyn symud ymlaen i weithgaredd arall.

Bydd hyn yn rhoi cyfle i fechgyn gofio'r hyn y maent wedi'i greu ac efallai ei ail-greu rywbryd eto. Cadwch ffolder i storio'r ffotograffau. Bydd hyn yn eu helpu i fod yn drefnus ac aros ar dasg.

Nawr edrychwn ar y ffordd rydym yn prosesu gwybodaeth.

Fel arfer, bydd merched yn defnyddio mwy o'r hemisffer chwith, tra bydd merched yn defnyddio mwy o'r hemisffer de'r ymennydd. Mae'r hemisffer chwith yn ein helpu i fod yn fwy greddfol, cyfannol, goddrychol ac edrych ar bethau yn eu cyfanrwydd, ac mae'r hemisffer de yn ein helpu i fod yn fwy rhesymegol, rhesymol, dadansoddol, gwrthrychol ac edrych ar bethau mewn rhannau. Gall gwybod y gwahaniaethau hyn ein helpu i bennu cynllun gwell ar gyfer addysgu bechgyn yn yr ystafell ddosbarth.

Gall dysgwyr yr hemisffer de gael budd o'r canlynol:

* Gweithgareddau ymarferol – dylai athrawon ymgorffori mwy o gelf, delweddau a cherddoriaeth yn eu gwersi.
* Gweithgareddau grŵp – dylid rhoi mwy o gyfleoedd i fechgyn weithio mewn grwpiau sy'n helpu i gynnal eu diddordeb a'u cymhelliant.
* Gweithgareddau llawn dychymyg a chwarae rôl – dylid creu mwy o weithgareddau sy'n galluogi bechgyn i ddefnyddio eu dychymyg.

Ychwanegwch bynciau sydd o ddiddordeb i fechgyn at eich ardal chwarae dramatig, a chofiwch adnoddau ategol – bydd gwregys dŵls a thâp mesur yn annog bechgyn yn fwy na het galed yn unig.

Sicrhewch fod gweithgareddau mewn grŵp mawr yn fyr ac yn llawn cyffro. Defnyddiwch ganeuon fel “Pen, ysgwyddau, coesau, traed” ac “Awn am dro i Frest Pen Coed” er mwyn rhoi cyfle i'r plant symud a dysgu. Dylid cynnwys dramâu bysedd a gemau curo dwylo er mwyn helpu bechgyn i ganolbwyntio.

Gall y clyw fod yn ffactor pwysig mewn perthynas â rhychwant sylw plentyn a'r ffordd y mae'n dysgu. Fel arfer, bydd merched yn clywed 2–4 gwaith yn fwy effeithiol na bechgyn. Yn aml, bydd bechgyn yn clywed yn well drwy un glust na'r llall, felly rhowch gynnig ar roi bechgyn i eistedd ym mlaen y dosbarth lle y gallant glywed yr hyn sy'n cael ei ddweud yn hawdd. Rhowch lawer o gyfleoedd iddynt wrando ar lyfrau a chaneuon yn y ganolfan wrando. Mae clustffonau yn cau sŵn allan ac yn eu galluogi i ganolbwyntio ar y stori. Defnyddiwch lawer o ddelweddau a symudiadau i addysgu, yn hytrach nag iaith yn unig. Ychwanegwch siart ryseitiau sy'n dangos y camau ar gyfer gwneud toes, neu defnyddiwch y gêm “Mae Seimon yn dweud” i addysgu geiriau lleoliadol. Apeliwch at emosiynau bechgyn – cystadlu, dathlu, drama; yn ogystal â gallu naturiol i greu bydoedd sydd ond yn bodoli yn eu dychymyg. Er enghraifft, penderfynodd y bechgyn hyn ddod yn deigrod yn eu canolfannau gan ddefnyddio peniau ffelt i greu effaith ddramatig. Defnyddiwch eu creadigrwydd i ysbrydoli a chymell mewn ffyrdd annisgwyl.

Yn aml, bydd gan fechgyn synnwyr digrifwch unigryw sy'n cael ei gamddeall a'i anwybyddu. Gall defnyddio'r hiwmor hwn helpu athrawon i ffurfio cysylltiad. Gadewch i fechgyn fynegi eu hiwmor yn agored mewn ystafell ddosbarth. Gall llyfrau gwirion fel “Llyfr mawr y pants” a “Dwi'n byw mewn sw gyda'r cangarŵ” a chaneuon fel “Aderyn melyn” fod yn ffordd wych o ddod â'r ystafell ddosbarth yn fyw i fechgyn a hoelio eu sylw. Gadewch iddynt actio pob sŵn ac emosiwn.

Gall pob un o'r dulliau hyn arwain at gydberthynas well rhwng athrawon a bechgyn yn yr ystafell ddosbarth feithrin a gwneud y dasg o ddysgu yn fwy cyffrous i bawb.